Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-Punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba (applikazzjoni EGF/2014/013 EL/Odyssefs Fokas) /* COM/2014/0702 final */





MEMORANDUM TA’ SPJEGAZZJONI KUNTEST TAL-PROPOSTA 1. Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006[1] (ir-"Regolament tal-FEG"). 2. L-awtoritajiet Griegi ssottomettew l-applikazzjoni EGF/2014/013 EL/Odyssefs Fokas għal kontribuzzjoni finanzjarja mill-FEG, wara sensji f'Odyssefs Fokas S.A. fil-Greċja. 3. Wara l-valutazzjoni tagħha ta’ din l-applikazzjoni, il-Kummissjoni kkonkludiet, f'konformità mad-dispożizzjonijiet kollha applikabbli tar-Regolament tal-FEG, li l-kundizzjonijiet għall-għoti ta’ kontribuzzjoni finanzjarja mill-FEG huma ssodisfati. SOMMARJU TAL-APPLIKAZZJONI Applikazzjoni tal-FEG || EGF/2014/013 EL/Odyssefs Fokas Stat Membru || Il-Greċja Reġjun(i) ikkonċernat(i) (Livell NUTS 2) || Κεντρική Μακεδονία (Maċedonja Ċentrali) (EL12), Θεσσαλία (Tessalja) (EL14), Aττική (Attika) (EL30) Data tal-preżentazzjoni tal-applikazzjoni || 29.7.2014 Data tal-konferma tal-irċevuta tal-applikazzjoni || 4.8.2014 Data tat-talba għal informazzjoni addizzjonali || 12.8.2014 Data ta’ skadenza għall-għoti ta' informazzjoni addizzjonali || 23.9.2014 Data ta’ skadenza għat-tlestija tal-valutazzjoni || 16.12.2014 Kriterju ta' intervent || L-Artikolu 4(1)(a) tar-Regolament tal-FEG Intrapriża ewlenija || Odyssefs Fokas S.A. Settur(i) tal-attività ekonomika (Diviżjoni ta’ NACE Rev. 2)[2] || Id-diviżjoni 47 ("Kummerċ bl-imnut, għajr ta' vetturi bil-mutur u muturi") Għadd ta’ sussidjarji, fornituri u produtturi fl-istadju aħħari tal-produzzjoni || 0 Il-perjodu ta’ referenza (erba’ xhur) || It-3 ta’ Frar 2014 – it-3 ta’ Ġunju 2014 Għadd ta’ sensji jew waqfiet ta’ attivitajiet matul il-perjodu ta’ referenza (a) || 551 Għadd ta’ sensji jew waqfiet ta’ attivitajiet qabel jew wara l-perjodu ta’ referenza (b) || 49 Għadd totali ta’ sensji (a + b) || 600 Għadd totali stmat ta’ benefiċjarji fil-mira || 600 Għadd ta’ żgħażagħ barra mill-edukazzjoni, impjieg jew taħriġ (NEETs) fil-mira || 500 Il-baġit għas-servizzi personalizzati (EUR) || 10 530 000 Il-baġit għall-implimentazzjoni tal-FEG[3] (EUR) || 210 000 Baġit totali (EUR) || 10 740 000 Kontribuzzjoni tal-FEG (60 %) (EUR) || 6 444 000 VALUTAZZJONI TAL-APPLIKAZZJONI Proċedura 4. L-awtoritajiet Griegi ssottomettew l-applikazzjoni EGF/2014/013 EL/Odyssefs Fokas fi żmien 12-il ġimgħa mid-data li fiha ġew issodisfati l-kriterji ta' intervent stabbiliti fl-Artikolu 4 tar-Regolament tal-FEG, fid-29 ta' Lulju 2014. Il-Kummissjoni kkonfermat l-irċevuta tal-applikazzjoni fi żmien ġimagħtejn mid-data tal-preżentazzjoni tal-applikazzjoni, fl-4 ta’ Awwissu 2014, u talbet informazzjoni addizzjonali mingħand l-awtoritajiet Griegi fit-12 ta’ Awwissu 2014. Din l-informazzjoni addizzjonali ngħatat fi żmien sitt ġimgħat mid-data tat-talba. L-iskadenza ta' 12-il ġimgħa mill-irċevuta tal-applikazzjoni kompluta sa meta l-Kummissjoni għandha tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja tiskadi fis-16 ta’ Diċembru 2014. Eliġibbiltà tal-applikazzjoni L-intrapriżi u l-benefiċjarji kkonċernati 5. L-applikazzjoni tikkonċerna 600 ħaddiem li ngħataw is-sensja minn Odyssefs Fokas S.A., intrapriża li kienet toperafis-settur ekonomiku kklassifikat taħt id-diviżjoni NACE 47 Rev. 2 ("Kummerċ bl-imnut, għajr ta' vetturi bil-mutur u muturi"). Is-sensji jinsabu prinċipalment fir-reġjun tan-NUTS[4] reġjuni tal-livell 2 ta' Κεντρική Μακεδονία (Maċedonja Ċentrali) (EL12), Aττική (Attika) (EL30) and Θεσσαλία (Tessalja) (EL14). Kriterji ta’ intervent 6. L-awtoritajiet Griegi ssottomettew l-applikazzjoni skont il-kriterji ta’ intervent tal-Artikolu 4(1)(a) tar-Regolament tal-FEG, li jeħtieġu li tal-anqas 500 ħaddiem jingħataw is-sensja jew li titwaqqaf l-attività ta’ persuni li jaħdmu għal rashom, fuq perjodu ta’ referenza ta’ erba’ xhur, f’intrapiża fi Stat Membru, inkluż ħaddiema li jingħataw is-sensja u twaqqif tal-attività ta’ persuni li jaħdmu għal rashom bħala fornituri u produtturi downstream. 7. Il-perjodu ta’ referenza ta’ erba’ xhur huwa mit-3 ta’ Frar 2014 sat-3 ta’ Ġunju 2014 8. L-applikazzjoni tikkonċerna 551 ħaddiem li ngħataw is-sensja[5] f'Odyssefs Fokas matul il-perjodu ta’ referenza ta’ erba’ xhur. Kalkolu tas-sensji u tal-waqfien tal-attività 9. Is-sensji kollha ġew ikkalkolati mid-data ta' meta jintemm de facto l-kuntratt tal-impjieg jew l-iskadenza tiegħu. Benefiċjarji eliġibbli 10. Minbarra l-ħaddiema diġà msemmija fil-paragrafu 8, il-benefiċjarji eliġibbli jinkludu 49 ħaddiem li ngħataw is-sensja qabel il-perjodu ta’ referenza ta’ erba’ xhur indikat fil-paragrafu 7. Kif meħtieġ mill-Artikolu 6, dawn il-ħaddiema kollha ngħataw is-sensja wara t-tħabbira ġenerali tas-sensji mbassra[6] fid-29 ta' Novembru 2012 u tista’ tiġi stabbilita rabta kawżali ċara mal-avveniment li wassal għas-sensji matul il-perjodu ta’ referenza. 11. L-għadd totali ta’ benefiċjarji eliġibbli huwa ta’ 600. Rabta bejn is-sensji u l-bidliet strutturali ewlenin fix-xejriet kummerċjali dinjijn minħabba l-globalizzazzjoni/ il-kriżi finanzjarja u ekonomika globali indirizzata fir-Regolament (KE) Nru 546/2009 12. Sabiex tiġi stabbilita r-rabta bejn is-sensji u l-kriżi finanzjarja u ekonomika globali indirizzati fir-Regolament (KE) Nru 546/2009, il-Greċja targumenta li l-ekonomija Griega hija f’reċessjoni profonda għas-sitt sena konsekuttiva (2008-2013). Skont l-ELSTAT, l-Awtorità tal-Istatistika Griega, mill-2008, il-PDG tal-Greċja naqas b’25,7 punt perċentwali, il-konsum pubbliku naqas b'21 punt perċentwali u l-konsum privat naqas bi 32,3 punt perċentwali, filwaqt li l-qgħad żdied b’20,6 punt perċentwali. 13. Barra minn hekk, it-tnaqqis fil-PDG żied id-distakk bejn il-PDG per capita Grieg u l-PDG per capita tal-UE, u b’hekk għosfor il-progress lejn konverġenza ekonomika li għamlet il-Greċja fil-perjodu tal-1995-2007. 14. Barra minn hekk, biex jindirizza l-pagamenti tad-djun barranin, fl-2008 il-gvern Grieg ħa miżuri mhux popolari, fosthom billi żied id-dħul mit-taxxi, għamel in-nefqa pubblika aktar effiċjenti u naqqas is-salarji tal-ħaddiema taċ-ċivil. Il-pagi fis-settur privat bdew jonqsu wkoll bħala tentattiv biex tissaħħaħ il-kompetittività tal-ekonomija Griega. Mill-2008, eluf ta’ intrapriżi waqqfu l-attivitajiet tagħhom u għalqu, u b’hekk taw is-sensja lill-persunal tagħhom u eluf ta’ ħaddiema li jaħdmu għal rashom waqqfu l-attivitajiet tagħhom, u dan kollu kkontribwixxa għaż-żieda qawwija fil-qgħad. Effett immedjat tad-dħul imnaqqas kien tnaqqis fil-konsum. 15. Fl-2009, it-tnaqqis fil-konsum tal-unitajiet domestiċi fil-Greċja segwa l-istess xejra negattiva bħal fl-UE-27. Fl-2010 u l-2011, kien hemm irkupru fil-konsum tal-unitajiet domestiċi fil-livell tal-UE-27 segwit minn tnaqqis fl-2012. Il-konsum tal-unitajiet domestiċi fil-Greċja ilu jonqos mill-bidu tal-kriżi finanzjarja u ekonomika u ċ-ċifri komplew sejrin lura kull sena. Konsum tal-unitajiet domestiċi (% tal-bidla meta mqabbel mas-sena ta’ qabel) || 2008 || 2009 || 2010 || 2011 || 2012 UE-27 || 0,44 || -1,67 || 1,04 || 0,26 || -0,74 Il-Greċja || 4,67 || -1,91 || -6,39 || -7,91 || -9,07 Sors: Eurostat. 16. Skont ir-rapport tal-ELSTAT dwar id-dħul tal-familji u l-kundizzjonijiet tal-għajxien, 23 % tal-Griegi kienu taħt il-livell limitu tal-faqar[7] fl-2012. 17. Skont studju reċenti mill-INE-GSEE[8] , ippubblikat f'Lulju 2014, tlieta minn kull erba' ħaddiema jew impjegati ddikjaraw li l-livell ta' dħul tagħhom naqas fl-2014 meta mqabbel mas-sena ta' qabel minħabba tnaqqis fis-salarju. Barra minn hekk, 38 % ta' dawk li wieġbu jemmnu li s-salarji tagħhom sejrin jerġgħu jitnaqqsu fit-trimestru li jmiss. Il-biċċa l-kbira ta' dawk li wieġbu naqqsu l-ispejjeż tagħhom bix-xieraq, b'mod partikolari għal oġġetti mhux essenzjali bħal ħwejjeġ u żraben. 18. Sal-lum, is-settur tal-bejgħ bl-imnut kien is-suġġett ta’ tliet applikazzjonijiet tal-FEG[9] ibbażati wkoll fuq il-kriżi finanzjarja u ekonomika globali. Avvenimenti li wasslu għas-sensji u l-waqfien tal-attività 19. Skont l-awtoritajiet Griegi, l-avvenimenti li wasslu għas-sensji kienu prinċipalment tnejn: (1) it-tnaqqis fid-dħul disponibbli tal-unitajiet domestiċi ― minħabba ż-żieda fil-piż tat-taxxa, tnaqqis fis-salarji (kemm ta’ impjegati privati kif ukoll tal-ħaddiema tal-gvern) u ż-żieda fil-qgħad ― li rriżultaw fi tnaqqis qawwi tal-kapaċità tal-akkwist; (2) it-tnaqqis drastiku ta’ self lil intrapriżi u lil individwi minħabba n-nuqqas ta’ flus fil-banek Griegi. Skont il-Bank of Greece, ir-rata ta’ tkabbir annwali għas-self mogħti lil unitajiet domestiċi u intrapriżi (ħlief impriżi finanzjarji) ilha negattiva mill-2010 minħabba n-nuqqas ta’ flus fil-banek Griegi. 20. Fit-tmeninijiet, Odyssefs Fokas, li diġà kellha t-tielet l-akbar ħanut fil-Greċja b'erja totali ta' 7.500 m2, daħlet dinamikament fin-negozju bl-ingrossa billi bdiet tirrappreżenta fis-suq domestiku ditti barranin ta' lbies magħrufin sew filwaqt li l-ewwel ħwienet ġewwa ħanut bdew jidhru fil-Greċja permezz ta' department stores ta' Fokas. Fid-deċennju ta' wara, il-grupp Fokas kellu tkabbir esponenzjali. L-intrapriża żiedet il-ftehimiet ta' esklussività tagħha ma' ditti tal-ħwejjeġ internazzjonali u fetħet ħwienet taħt franchise ta' diversi marki kummerċjali internazzjonali[10] f'Ateni u f'Tessaloniki. Matul is-snin 1999-2008, l-espansjoni ta' Fokas baqgħet għaddejja. Infetħu żewġ department stores, bi spazju gross totali ta' 3.500 m2 u 8.500 m2 rispettivament, fiż-żoni ta' xiri l-aktar importanti ta' Ateni b'diversi showrooms, ħwienet ta' franchise u punti ta' bejgħ bi qbil ma' diversi ditti internazzjonali[11]. Is-suċċess ġie fi tmiemu f'daqqa malli faqqgħet il-kriżi ekonomika u finanzjarja fl-2008. 21. Minħabba t-tnaqqis fil-kapaċità tal-akkwist tal-unitajiet domestiċi Griegi wara li l-ekonomija Griega qabdet in-niżla mill-bidu tal-kriżi ekonomika u finanzjarja, id-domanda għal prodotti għajr dawk li huma bżonnijiet bażiċi ta' kuljum naqas b'mod qawwi u b'hekk il-fatturat ta' Odyssefs Fokas beda, minħabba f'hekk jonqos. Fatturat ta' Odyssefs Fokas (2008-2012) Miljun euro 2008 || 2009 || 2010 || 2011 || 2012 100 || 87 || 69 || 49 || 30 Sors: Karti tal-bilanċ ta' Odyssefs Fokas, ippubblikati fil-Gazzetta 2008-2012 22. Konsegwenza oħra tar-reċessjoni tal-ekonomija Griega kienet in-nuqqas ta' fluss ta' flus. Biex tirrimedja s-sitwazzjoni, Odyssefs Fokas fittxet, mingħajr suċċess, l-għajnuna finanzjarja mingħand il-banek. 23. It-tnaqqis fil-fatturat li rriżulta mit-tnaqqis fil-konsum, flimkien mar-restrizzjoni tal-krediti għamlu t-tentattivi ta’ Odyssefs Fokas sabiex issib soluzzjoni imprattikabbli. F'Novembru 2013, tnax-il xahar wara l-preżentazzjoni ta' applikazzjoni li tfittex protezzjoni mill-kredituri tagħha u wara diversi evizzjonijiet, l-intrapriża ddikjarat falliment li wassal għas-sensji koperti minn din l-applikazzjoni. L-impatt mistenni tas-sensji fir-rigward tal-ekonomija lokali, reġjonali jew nazzjonali u l-impjiegi 24. L-awtoritajiet Griegi jargumentaw li s-sensji f'Odyssefs Fokas sejrin ikomplu jaggravaw is-sitwazzjoni tal-qgħad, li diġà marret għall-agħar minħabba l-kriżi ekonomika u finanzjarja u tidher li hija partikolarment fraġli. Matul il-perjodu 2008-2013, in-numru ta' persuni qiegħda żdied b'erba' darbiet (minn 361 482 persuna li qiegħda tfittex impjieg f'Ġunju 2008 għal 1 403 698 f'Ġunju 2013)[12]. Il-Greċja għandha l-ogħla rati ta’ qgħad fost l-Istati Membri tal-UE u l-ħames l-ogħla waħda madwar id-dinja[13]. Rata tal-qgħad Sors: Eurostat[14] 25. Il-biċċa l-kbira tas-sensji (90 %) huma kkonċentrati fir-reġjuni tal-Attika u tal-Maċedonja Ċentrali, filwaqt li madwar 10 % tas-sensji seħħew fir-reġjun tat-Tessalja. Fir-raba' (4) trimestru tal-2013, ir-rata tal-qgħad f'Attika u fil-Maċedonja Ċentrali kienet 'il fuq mill-medja nazzjonali (27,5 %). F'Attika, ir-rata tal-qgħad kienet ta’ 28,2 % filwaqt li fil-Maċedonja Ċentrali din kienet ta' 30,3 %.[15]. Is-sitwazzjoni tal-impjiegi fit-Tessalja hija ftit aħjar mill-medja nazzjonali, madankollu r-rata tal-qgħad hija 26 %. 26. Barra minn hekk, hemm nuqqas ta’ offerti tax-xogħol fit-tliet reġjuni kollha meta mqabbla man-numru għoli ta’ persuni li qegħdin ifittxu xogħol. B'konsegwenza ta' dan, aktar minn 70 % tal-persuni qiegħda ilhom qiegħda għal aktar minn 12-il xahar. Fil-Maċedonja Ċentrali, is-sitwazzjoni taż-żgħażagħ li qegħdin ifittxu xogħol hija partikolarment drammatika, peress li r-rata tal-qgħad fost iż-żgħażagħ hija ta’ 60,4 %. Barra minn hekk, Attika tikkontribwixxi għal 43 % tal-PDG Grieg; u b’hekk, l-impatt tal-għeluq ta’ negozji bbażati f’dan ir-reġjun jilħaq l-ekonomija Griega sħiħa. Benefiċjarji fil-mira u azzjonijiet proposti Benefiċjarji fil-mira 27. L-għadd stmat ta’ ħaddiema fil-mira li mistennija jipparteċipaw fil-miżuri huwa ta' 600. It-tqassim tal-ħaddiema fil-mira skont is-sess, iċ-ċittadinanza u l-grupp ta’ età huwa kif ġej: Kategorija || Għadd ta' benefiċjarji fil-mira Sess: || Irġiel: || 65 || (10,83 %) || Nisa: || 535 || (89,17 %) Ċittadinanza: || Ċittadini tal-UE: || 592 || (98,67 %) || mhux ċittadini tal-UE: || 8 || (1,33 %) Grupp ta’ età: || 15-24 sena: || 6 || (1,00 %) || bejn 25 u 29 sena: || 45 || (7,50 %) || bejn 30 u 54 sena: || 509 || (84,83 %) || bejn 55 u 64 sena: || 39 || (6,50 %) || 'il fuq minn 64 sena: || 1 || (0,17 %) 28. Barra minn hekk, l-awtoritajiet Griegi sejrin jipprovdu servizzi kkofinanzjati mill-FEG lil massimu ta’ 500 żagħżugħ(a) li mhumiex fl-edukazzjoni, impjieg jew taħriġ (NEETs) li jkollhom anqas minn 30 sena fid-data ta’ sottomissjoni tal-applikazzjoni, peress li s-sensji kollha msemmijin fil-paragrafu 8 iseħħu fir-reġjuni tal-livell 2 tan-NUTS ta' Κεντρική Μακεδονία (Maċedonja Ċentrali) (EL12), Θεσσαλία (Tessalja) (EL14) and Aττική (Attika) (EL30), li huma eliġibbli skont l-Inizjattiva Favur l-Impjieg taż-Żgħażagħ. 29. Għalhekk, l-għadd totali stmat ta’ benefiċjarji fil-mira li huma mistennija li jipparteċipaw fil-miżuri, inklużi NEETs, huwa ta’ 1 100. Eliġibbiltà tal-azzjonijiet proposti 30. Is-servizzi personalizzati li għandhom jiġu pprovduti lill-ħaddiema li ngħataw is-sensja u l-NEETs jikkonsistu mill-azzjonijiet li ġejjin: – Gwida okkupazzjonali: Din il-miżura ta’ akkumpanjament, li sejra tkun offruta lill-parteċipanti kollha, tkopri l-istadji li ġejjin: 1 Informazzjoni indirizzata lil NEETs. Għall-kuntrarju ta’ x’jiġri bis-600 ħaddiem fil-mira, li diġà huma identifikati (eks ħaddiema ta’ Odyssefs Fokas), il-grupp ta’ NEETs fil-mira għad irid jiġi ddefinit. Fost kriterji oħrajn biex jintgħażlu l-NEETs fil-mira, l-awtoritajiet Griegi sejrin jużaw kriterji allinjati mal-kriterji inklużi fil-Pjan ta' Implimentazzjoni tal-Inizjattiva Favur l-Impjiegi taż-Żgħażagħ (jiġifieri żgħażagħ f'riskju tal-esklużjoni, il-livell tad-dħul tal-unitajiet domestiċi, il-livell tal-edukazzjoni, it-tul taż-żmien tal-qgħad, u oħrajn), kif ukoll, espressjonijiet ta' interess. Għal dan l-għan, beħsiebhom iniedu kampanji ta’ informazzjoni mmirati speċifikament lejn l-NEETs. 2 Dħul u reġistrazzjoni. L-ewwel miżura pprovduta lill-parteċipanti kollha (ħaddiema u NEETs) tinkludi informazzjoni dwar is-servizzi u l-programmi ta’ taħriġ disponibbli u dwar ir-rekwiżiti ta’ ħiliet u taħriġ. 3 Valutazzjoni tal-ħiliet u dokument personali u okkupazzjonali. Dan huwa maħsub sabiex jgħin lill-ħaddiema u l-NEETs jidentifikaw il-ħiliet tagħhom stess u l-opportunitajiet marbutin mal-interessi tagħhom stess u jistabbilixxu pjan tal-karriera realistiku. Il-valutazzjoni tal-ħiliet tinvolvi konsulenza intensiva u personalizzata, strutturata bħala mogħdija li tikkonsisti f’bosta stadji li fihom il-ħaddiem u dawk li jipprovdu l-pariri jaħdmu fuq kwistjoni (eż. opportunitajiet, interessi, analiżi tal-motivazzjonijiet u l-aspettattivi, l-ostakoli, eċċ.). Wara dawn il-valutazzjonijiet, jitfassal dokument personali u okkupazzjonali, li jistabbilixxi sommarju tal-ħiliet tal-parteċipant, il-proġett individwali tiegħu/tagħha u pjan ta’ azzjoni. 4 Appoġġ għat-tiftix tal-impjiegi u gwida dwar il-karrieri. Dan jikludi: (1) taħriġ f'kwistjonijiet orizzontali bħall-iżvilupp ta' ħiliet soċjali, aġġustament għal sitwazzjonijiet ġodda, teħid ta' deċiżjonijiet; (2) għajnuna għat-tiftix tal-impjiegi li tinkludi informazzjoni dwar l-impjiegi disponibbli, riċerka attiva tal-opportunitajiet ta' impjiegi lokali u reġjonali, tekniki tat-tiftix tal-impjiegi u taħriġ dwar l-abbozzar ta' CVs u ittri ta' kopertura u kif wieħed iħejji ruħu għal intervista għal impjieg; (3) gwida dwar il-karrieri: il-konsulenti se jipprovdu gwida vokazzjonali għall-ħaddiema ssensjati filwaqt li jiggwidawhom lejn offerti ta' impjiegi speċifiċi. 5 Gwida lejn l-impjieg. Dawk li jipprovdu l-pariri sejrin jakkumpanjaw ukoll lill-ħaddiema u l-NEETs matul l-implimentazzjoni tal-mogħdijiet ta’ taħriġ tagħhom u l-pjanijiet individwali ta’ riintegrazzjoni fid-dinja tax-xogħol. Il-parteċipanti li huma interessati li jiftħu negozju sejrin jirċievu appoġġ ġenerali u konsulenza fl-intraprenditorija fil-qafas tal-miżura tal-gwida okkupazzjonali. 6 Monitoraġġ. Dan jipprovdi segwitu tal-parteċipanti matul is-sitt xhur li jmiss wara tmiem l-implimentazzjoni tal-miżuri. – Taħriġ, taħriġ mill-ġdid u taħriġ vokazzjonali. Din il-miżura tikkonsisti fl-għoti ta’ korsijiet ta’ taħriġ vokazzjonali lil ħaddiema u NEETs li jikkorrispondu għall-ħtiġijiet tagħhom, kif identifikati matul l-attività ta’ konsulenza okkupazzjonali, u f’oqsma u setturi bi prospetti ta’ żvilupp tajbin u li jikkorrispondu għall-ħtiġijiet rikonoxxuti fis-suq tax-xogħol. Il-korsijiet ta’ taħriġ jistgħu jkunu kkumplimentati b'apprendistati wkoll. – Kontribuzzjoni għall-bidu ta' negozju. Il-ħaddiema jew l-NEETs li jiftħu n-negozji tagħhom stess sejrin jirċievu sa EUR 15 000 bħala kontribuzzjoni biex tkopri l-ispejjeż ta’ ftuħ. Fil-Greċja, waħda mid-diffikultajiet ewlenin li jaffaċċjaw l-imprendituri meta jiftħu negozju hija l-aċċess għal finanzjament. Il-banek, minħabba n-nuqqas ta’ flus, jiċħdu l-maġġoranza ta’ talbiet għal self. Din il-miżura għandha l-għan li tippromwovi l-intraprenditorija permezz ta’ dan l-appoġġ finanzjarju. – Benefiċċju għat-tfittxija għax-xogħol u benefiċċju għat-taħriġ. Biex jiġu koperti l-ispejjeż imġarrbin meta jieħdu sehem fil-miżura ta’ gwida okkupazzjonali, il-benefiċjarji sejrin jirċievu EUR 50 għal kull jum ta’ parteċipazzjoni. Waqt it-taħriġ, il-benefiċċju sejjer ikun ta’ EUR 6 fis-siegħa. – Benefiċċju tal-mobilità. Dawk il-ħaddiema jew l-NEETs li jaċċettaw impjieg li jinvolvi bidla fir-residenza sejrin jirċievu somma f’daqqa ta’ EUR 2 000 biex tkopri n-nefqa meħtieġa. 31. L-azzjonijiet proposti, deskritti hawnhekk, jikkostitwixxu miżuri attivi fis-suq tax-xogħol fi ħdan l-azzjonijiet eliġibbli stabbiliti fl-Artikolu 7 tar-Regolament tal-FEG. Dawn l-azzjonijiet ma jissostitwixxux miżuri passivi ta’ protezzjoni soċjali. 32. L-awtoritajiet Griegi pprovdew l-informazzjoni meħtieġa dwar azzjonijiet li huma obbligatorji għall-intrapriża kkonċernata permezz tal-liġi nazzjonali jew skont l-arranġamenti kollettivi. Huma kkonfermaw li kontribuzzjoni finanzjarja mill-FEG mhux sejra tieħu post azzjonijiet bħal dawn. Baġit stmat 33. L-ispejjeż totali stmati huma ta’ EUR 10 740 000, li jinkludu nefqa għal servizzi personalizzati ta’ EUR 10 530 000 u nefqa għal attivitajiet preparatorji, ta’ ġestjoni, informazzjoni u pubbliċità, kontroll u rapportar ta’ EUR 210 000. 34. Il-kontribuzzjoni finanzjarja totali mitluba mill-FEG hija ta’ EUR 6 444 000 (60 % tal-ispejjeż totali). Azzjonijiet || Numru stmat ta’ parteċipanti || Spiża stmata għal kull parteċipant (EUR) (*) || Spejjeż totali stmati (EUR) (**) Servizzi personalizzati (Azzjonijiet skont l-Artikolu 7(1)(a) u (c) tar-Regolament tal-FEG) Gwida okkupazzjonali || 1 100 || 1 250 || 1 375 000 Taħriġ, taħriġ mill-ġdid u taħriġ vokazzjonali || 1 100 || 2 691 || 2 960 000 Kontribuzzjoni għall-bidu ta’ negozju || 200 || 15 000 || 3 000 000 Subtotal (a): || – || 7 335 000 (69,66 %) Benefiċċji u inċentivi (Azzjonijiet skont l-Artikolu 7(1)(b) tar-Regolament tal-FEG) Benefiċċji għat-tfittix għal impjieg || 1 100 || 1 250 || 1 375 000 Benefiċċji għat-taħriġ || 900 || 1 800 || 1 620 000 Benefiċċju tal-mobilità. || 100 || 2 000 || 200 000 Subtotal (b): || – || 3 195 000 (30,34 %) Azzjonijiet skont l-Artikolu 7(4) tar-Regolament FEG 1. Attivitajiet preparatorji || – || 40 000 2. Ġestjoni || – || 40 000 3. Tagħrif u pubbliċità || – || 100 000 4. Kontroll u rapportar || – || 30 000 Subtotal (c): || – || 210 000; (1,96 %) Spejjeż totali (a + b + c): || – || 10 740 000 Kontribuzzjoni tal-FEG (60 % tal-ispejjeż totali) || – || 6 444 000 (*) Biex jiġu evitati d-deċimali, l-ispejjeż stmati għal kull ħaddiem tqarrbu għall-eqreb numru sħiħ. Madankollu, it-tqarrib ma għandu ebda impatt fuq l-ispiża totali ta’ kull miżura li tibqa’ bħal fl-applikazzjoni sottomessa mill-Greċja. (**)It-totali ma jaqblux bl-eżatt minħabba t-tqarrib. 35. L-ispejjeż tal-azzjonijiet identifikati fit-tabella ta’ hawn fuq bħala azzjonijiet skont l-Artikolu 7(1)(b) tar-Regolament tal-FEG ma jaqbżux il-35 % tal-ispejjeż totali tal-pakkett ikkoordinat ta’ servizzi personalizzati. L-awtoritajiet Griegi kkonfermaw li dawn l-azzjonijiet jiddependu mill-parteċipazzjoni attiva tal-benefiċjarji fil-mira fl-attivitajiet ta’ tiftix ta’ impjieg jew taħriġ. 36. L-awtoritajiet Griegi kkonfermaw li l-ispejjeż tal-investimenti għall-impjieg indipendenti, il-ftuħ ta’ negozji u l-akkwiżizzjoni minn impjegati mhumiex sejrin jaqbżu l-EUR 15 000 għal kull benefiċjarju. Perjodu ta’ eliġibbiltà tan-nefqa 37. L-awtoritajiet Griegi bdew jipprovdu s-servizzi personalizzati lill-benefiċjarji fil-mira fl-20 ta’ Ottubru 2014. Għaldaqstant, in-nefqa fuq l-azzjonijiet imsemmija fil-punt 30 għandha tkun eliġibbli għal kontribuzzjoni finanzjarja mill-FEG mill-20 ta’ Ottubru 2014 sal-20 ta’ Ottubru 2016. 38. L-awtoritajiet Griegi bdew iġarrbu n-nefqa amministrattiva sabiex jimplimentaw il-FEG fl-1 ta’ Settembru 2014. Għalhekk, in-nefqa għal attivitajiet preparatorji, ta’ ġestjoni, informazzjoni u pubbliċità, kontroll u rapportar għandha tkun eliġibbli għal kontribuzzjoni finanzjarja mill-FEG mill-1 ta’ Settembru 2014 sal-20 ta’ April 2017. Kumplimentarjetà ma’ azzjonijiet iffinanzjati minn fondi nazzjonali jew tal-Unjoni 39. Is-sors ta’ prefinanzjament jew kofinanzjament nazzjonali huwa l-Programm ta’ Investiment Pubbliku tal-Ministeru tal-Iżvilupp. 40. L-awtoritajiet Griegi kkonfermaw li l-miżuri deskritti hawn fuq li jirċievu kontribuzzjoni finanzjarja mill-FEG mhumiex sejrin jirċievu wkoll kontribuzzjoni finanzjarja minn strumenti finanzjarji oħrajn tal-Unjoni. Proċeduri għall-konsultazzjoni tal-benefiċjarji fil-mira jew ir-rappreżentanti tagħhom jew l-imsieħba soċjali kif ukoll l-awtoritajiet lokali u reġjonali 41. L-awtoritajiet Griegi indikaw li l-pakkett ikkoordinat ta’ servizzi personalizzati tfassal b’konsultazzjoni mar-rappreżentanti tal-benefiċjarji fil-mira (eks imjegati ta' Fokas u avukati tal-impjegati) u l-Federazzjoni tal-impjegaturi privati fil-Greċja. Kien hemm l-ewwel laqgħa ta' kuntatt fi Frar 2014 biex tiġi vverifikata l-eliġibbiltà ta' każ bħala appoġġ għall-eks ħaddiema ta' Fokas. Wara diversi kuntatti bejn EYSEKT[16] u r-rappreżentanti tal-ħaddiema, fit 8 ta' Lulju 2014, ġiet diskussa l-applikazzjoni proposta u l-kontenut tal-pakkett integrat ta' miżuri. Sistemi ta’ ġestjoni u kontroll 42. L-applikazzjoni tinkludi deskrizzjoni tas-sistema ta’ ġestjoni u kontroll li tispeċifika r-responsabbiltajiet tal-korpi involuti. Il-Greċja nnotifikat lill-Kummissjoni li l-kontribuzzjoni finanzjarja sejra tiġi ġestita u kkontrollata mill-istess korpi li jmexxu u jikkontrollaw il-finanzjament tal-Fond Soċjali Ewropew (FSE) fil-Greċja. L-Awtorità ta’ Koordinazzjoni u Monitoraġġ tal-Azzjonijiet tal-FSE (EYSEKT) sejra taġixxi bħala l-awtorità maniġerjali u l-EDEL (il-Kumitat għall-Awditjar Fiskali) bħala l-awtorità ta’ kontroll u s-Servizz tal-Awtorità ta' Pagament Speċjali bħala awtorità ta' ċertifikazzjoni. Impenji pprovduti mill-Istat Membru kkonċernat 43. L-awtoritajiet Griegi pprovdew il-garanziji kollha meħtieġa fir-rigward ta' dawn li ġejjin: – il-prinċipji tal-ugwaljanza tat-trattament u nondiskriminazzjoni sejrin jiġu rrispettati fl-aċċess għall-azzjonijiet proposti u l-implimentazzjoni tagħhom; – inżammet konformità mar-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi; – l-azzjonijiet proposti mhux sejrin jirċievu appoġġ finanzjarju minn fondi jew strumenti finanzjarji oħrajn tal-Unjoni u mhux sejjer jitħalla jsir finanzjament doppju; – l-azzjonijiet proposti sejrin ikunu kumplimentari ma’ azzjonijiet iffinanzjati mill-Fondi Strutturali; – il-kontribuzzjoni finanzjarja mill-FEG sejra tikkonforma mar-regoli proċedurali u materjali tal-Unjoni dwar l-għajnuna mill-Istat. IMPLIKAZZJONI BAĠITARJA Proposta baġitarja 44. Il-FEG ma għandux jaqbeż ammont annwali massimu ta’ EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020[17]. 45. Wara li eżaminat l-applikazzjoni fir-rigward tal-kundizzjonijiet stabbiliti fl-Artikolu 13(1) tar-Regolament tal-FEG, u wara li qieset in-numru ta’ benefiċjarji fil-mira, l-azzjonijiet proposti u l-ispejjeż stmati, il-Kummissjoni tipproponi li l-FEG jiġi mobilizzat għall-ammont ta’ EUR 6 444 000, li jirrappreżenta 60 % tal-ispejjeż totali tal-azzjonijiet proposti, sabiex tiġi pprovduta kontribuzzjoni finanzjarja għall-applikazzjoni. 46. Id-deċiżjoni proposta, li l-FEG jiġi mobilizzat, sejra tittieħed b’mod konġunt mill-Parlament Ewropew u mill-Kunsill, kif stipulat fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba[18]. Atti relatati 47. Filwaqt li tippreżenta din il-proposta għal deċiżjoni biex il-FEG jiġi mmobilizzat, il-Kummissjoni sejra tippreżenta proposta lill-Parlament Ewropew u lill-Kunsill għal trasferiment tal-ammont ta’ EUR 6 444 000 fl-intestatura baġitarja rilevanti. 48. Fl-istess waqt li tadotta l-proposta għal deċiżjoni biex timmobilizza l-FEG, il-Kummissjoni sejra tadotta deċiżjoni dwar kontribuzzjoni finanzjarja, permezz ta' att ta' implimentazzjoni, li għandu jidħol fis-seħħ fid-data li fiha l-Parlament Ewropew u l-Kunsill jadottaw id-deċiżjoni biex jiġi mobilizzat il-FEG. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-Punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba (applikazzjoni EGF/2014/013 EL/Odyssefs Fokas) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006[19], u b’mod partikolari l-Artikolu 15(4) tiegħu, Wara li kkunsidraw l-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba[20], u b’mod partikolari l-punt 13 tiegħu, Wara li kkunsidraw il-proposta mill-Kummissjoni Ewropea, Billi: (1) Il-Fond Ewropew ta’ Aġġustament għall-Globalizzazzjoni (FEG) ġie stabbilit biex jipprovdi appoġġ lil ħaddiema li jingħataw is-sensja u lil persuni li jaħdmu għal rashom li l-attività tagħhom waqfet minħabba bidliet strutturali kbar fix-xejriet tal-kummerċ dinji minħabba l-globalizzazzjoni, minħabba ssoktar tal-kriżi finanzjarja u ekonomika globali indirizzata fir-Regolament (KE) Nru 546/2009[21], jew minħabba kriżi finanzjarja u ekonomika globali ġdida u biex jassistihom fir-riintegrazzjoni tagħhom fis-suq tax-xogħol. (2) Il-FEG ma għandux jaqbeż l-ammont massimu annwali ta' EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013. (3) Il-Greċja ssottomettiet applikazzjoni biex il-FEG jiġi mobilizzat, fir-rigward tas-sensji[22] f'Odyssefs Fokas S.A fil-Greċja, fid-29 ta’ Lulju 2014 u ssupplimentatha b’informazzjoni addizzjonali kif stipulat fl-Artikolu 8.3 tar-Regolament (UE) Nru 1309/2013. Din l-applikazzjoni tikkonforma mar-rekwiżiti għad-determinazzjoni ta’ kontribuzzjoni finanzjarja mill-FEG kif stabbilit fl-Artikolu 13 tar-Regolament (UE) Nru 1309/2013. (4) Skont l-Artikolu 6 (2) tar-Regolament (UE) Nru 1309/2013, il-Greċja ddeċidiet li tipprovdi servizzi personalizzati kkofinanzjati mill-FEG lil żgħażagħ li mhumiex fl-edukazzjoni, impjieg jew taħriġ (NEETs) ukoll. (5) Għalhekk, il-FEG għandu jiġi mmobilizzat sabiex tiġi pprovduta kontribuzzjoni finanzjarja li tammonta għal EUR 6 444 000 għall-applikazzjoni sottomessa mill-Greċja, ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2014, il-FEG għandu jiġi mmobilizzat biex jipprovdi s-somma ta’ EUR 6 444 000 f’approprjazzjonijiet ta’ impenn u ta’ pagament. Artikolu 2 Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 347, 20.12.2013, p. 855. [2] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1). [3] Skont ir-raba' paragrafu tal-Artikolu 7 tar-Regolament (UE) Nru 1309/2013. [4] Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34). [5] Skont it-tifsira tal-Artikolu 3(a) tar-Regolament tal-FEG. [6] Fid-29 ta' Novembru 2012, FOKAS ippreżentat applikazzjoni skont l-Artikolu 99 tal-Kodiċi ta' Falliment biex tfittex protezzjoni mill-kredituri tagħha. [7] Fil-Greċja, is-soll tal-faqar huwa ta’ EUR 5 708 fis-sena għal kull persuna (għal individwi) u EUR 11 986 għal unitajiet domestiċi magħmulin minn żewġ adulti u żewġt itfal sa 14-il sena. [8] http://www.inegsee.gr/wp-content/uploads/2014/07/Symperasmata.pdf [9] EGF/2010/016 ES Aragón retail. COM (2010) 615 EGF/2011/004 EL ALDI Hellas. COM (2011) 580 EGF/2014/009 EL Sprider Stores, li qiegħda tiġi vvalutata bħalissa [10] Il-ħwienet ta' Original Levi’s (1994), Active (1996) u Gruppo T (fl-1996 ukoll). [11] Espirit, Mango, Façonable u Gerry Weber [12] www.statistics.gr [13] Sors: ILO. http://www.ilo.org/global/research/global-reports/global-employment-trends/2014/WCMS_233936/lang--en/index.htm [14] Code tsdec450 [15] Sors: ELSTAT. Stħarriġ dwar il-Forza tax-Xogħol tar-Raba' (4) Trimestru tal-2013 [16] L-Awtorità għall-Monitoraġġ u l-Koordinazzjoni tal-Azzjonijiet tal-FSE (EYSEKT) hija l-awtorità maniġerjali tal-FEG fil-Greċja. [17] ĠU L 347, 20.12.2013, p. 884. [18] ĠU C 373, 20.12.2013, p. 1. [19] ĠU L 347, 20.12.2013, p. 855. [20] ĠU C 373, 20.12.2013, p. 1. [21] ĠU L 167, 29.6.2009, p.26. [22] Skont it-tifsira tal-Artikolu 3(a) tar-Regolament FEG.